**Примери на затворени въпроси за Изпит по Одит 2023 за 5т и 10т**

**Въпрос 5т.**

**Одиторско мнение – Посочете вярно изразено мнение според МОС 700 като първи раздел на Одиторския доклад при одит на пълния комплект на финансовия отчет, изготвен в съответствие с рамка за достоверно представяне (МСФО, приети от ЕС).**

**А. Мнение**

Ние извършихме одит на финансовия отчет на компания ABC ЕООД („Компанията“) към 31 декември 20X1 г., както и пояснителните приложения към финансовия отчет, включително обобщеното оповестяване на значимите счетоводни политики.

По наше мнение, приложеният финансов отчет представя достоверно, във всички съществени аспекти, (или *дава вярна и честна представа за*) финансовото състояние на Компанията към 31 декември 20Х1 г. в съответствие с Международните стандарти за финансово отчитане, приети от ЕС (**МСФО, приети от ЕС**).

**Б. Мнение**

Ние извършихме одит на финансовия отчет на компания ABC ЕООД („Компанията“), състоящ се от отчета за финансовото състояние към 31 декември 20X1 г. и отчета за всеобхватния доход, отчета за промените в собствения капитал и отчета за паричните потоци за годината, завършваща на тази дата, както и пояснителните приложения към финансовия отчет, включително обобщеното оповестяване на значимите счетоводни политики.

По наше мнение, приложеният финансов отчет представя достоверно, във всички съществени аспекти, (или *дава вярна и честна представа за*) финансовото състояние на Компанията към 31 декември 20Х1 г. и (*за*) нейните финансови резултати от дейността и паричните й потоци за годината, завършваща на тази дата, в съответствие с Международните стандарти за финансово отчитане, приети от ЕС (**МСФО, приети от ЕС**).

**В. Мнение**

Ние извършихме одит на финансовия отчет на компания ABC ЕООД („Компанията“), състоящ се от отчета за финансовото състояние към 31 декември 20X1 г. и отчета за всеобхватния доход, отчета за промените в собствения капитал и отчета за паричните потоци за годината, завършваща на тази дата, както и пояснителните приложения към финансовия отчет, включително обобщеното оповестяване на значимите счетоводни политики.

Приложеният финансов отчет представя достоверно, във всички съществени аспекти, (или *дава вярна и честна представа за*) финансовото състояние на Компанията към 31 декември 20Х1 г. и (*за*) нейните финансови резултати от дейността и паричните й потоци за годината, завършваща на тази дата, в съответствие с Международните стандарти за финансово отчитане, приети от ЕС (**МСФО, приети от ЕС**).

**Г. Мнение**

Ние извършихме одит на финансовия отчет на компания ABC ЕООД („Компанията“). По наше мнение, финансовият отчет на Компанията представя достоверно, във всички съществени аспекти, (или *дава вярна и честна представа за*) финансовото състояние на компанията към 31 декември 20Х1 г. в съответствие с Международните стандарти за финансово отчитане, приети от ЕС (**МСФО, приети от ЕС**).

**Верен отговор: Б МОС 700 пара 22, 24, 27**

**………………………………………………………………………………………………….**

**Въпрос 10т.**

**МОС 501 Одиторски доказателства – конкретни съображения по подбрани обекти**

Вие сте съдружник по ангажимента за одит на клиента „ППП” АД за 20Х0 г. Това е повтарящ се ангажимент за одит за 3та поредна година. Основната дейност на предприятието е производство на продукти от пластмаса, като производственият процес изисква поддържане на големи наличности материални запаси и готова продукция. Като част от одита за текущия период, рискът, свързан с пълнотата, съществуването и оценката на материалните запаси е бил определен като съществен. Крайното салдо на материалните запаси е 5 пъти над съществеността на изпълнението. Назначението за одита и писмото за ангажимент са подписани на 5 февруари 20Х1 г., а инвентаризацията на материалните запаси е била проведена на 28 декември 20Х0 г.

Как одиторът би получил достатъчни и уместни одиторски доказателства за съществуването на материалните запаси към 31 декември 20Х0 г.?

А) тъй като присъствието на инвентаризация е невъзможно, одиторът задължително модифицира мнението, изразено в одиторския доклад

Б) одиторът трябва да направи оценка дали инструкциите и процедурите на ръководството за отразяване и контрол върху резултатите на инвентаризацията на предприятието са адекватни и това би съставлявало достатъчно и уместно доказателство

В) одиторът трябва да присъства на инвентаризация проведена след назначаването му и да изпълни одиторски процедури за получаване на одиторски доказателства относно това дали промените в материалните запаси между датата на инвентаризацията и датата на финансовия отчет са надлежно отразени

Г) тъй като присъствието на инвентаризацията на материалните запаси е практически невъзможно, одиторът ще прегледа дали протоколите от проведената инвентаризация съдържат минималните изисквани реквизити и ще сравни резултатите от инвентаризацията до счетоводните записи

**(10т. Верен отговор В), МОС 501.5, 6, А13)**